khistorydata/jeongjo-sjw-relations huggingface dataset:
정조 23년
己未六月二十日辰時上御熙政堂吏兵房承旨入侍江原監司守令同爲入侍時行左承旨金達淳左副承旨鄭尙愚右副承旨李庚運假注書李允謙記注官金景煥金珍恪江原監司南公轍寧邊府使徐瀅修會寧府使朴基豐龍川府使李邦運漆谷府使李迪碧潼郡守鄭聖鵠穩城府使李馨秀襄陽府使趙萬元軍威縣監朴吉源殷山縣監尹益烈洪原縣監鄭繼忠鏡城判官鄭宅東端川府使李秉道定平府使南漢喆明川府使金憲柱巨濟府使申大益昆陽郡守蔡潤銓定山縣監朴思弼安義縣監韓啓重鎭川縣監柳弘源機張縣監具興遠泰仁縣監李昌熙懷德縣監姜世靖井邑縣監李師漢鎭岑縣監崔奎晶以次進伏訖尙愚曰守令當爲署經兩司未肅拜及呈告人員竝卽牌招何如上曰依爲之出擧條上曰江原監司進前公轍進奏職姓名上曰關東海弊爲一方切骨之瘼卿其下往另念釐革之方俾嶺以東海戶得有息肩之效可也仍命除宣諭先退上曰守令以次進前瀅修進奏職姓名上曰何日發程也瀅修曰灣尹交龜甚促迫不多日內當辭朝矣命書榻敎曰使行當前灣尹交龜不可遲滯新除授寧邊府使當日辭朝萬元等亦以次進奏職姓名敎萬元曰超陞二品矣下往海弊某條釐正各別善爲之同僚權晙亦在近地有事相議不無所益矣敎吉源曰嶺邑治績至今不忘矣軍威之治猶勝於河陽然後雖未及滿瓜當有自其地陞品之道另念爲之也敎益烈曰同庚也故自別矣初倅耶益烈曰然矣上曰每事皆如頃千足萬之句則斯過半矣下往善爲之也敎邦運曰年幾何邦運曰年今六十六矣上曰爾能蘇弊乎邦運曰第往觀之矣上曰履歷何如邦運曰前任穩城府使矣上曰爾是李鵬運之弟耶邦運曰然矣上曰下往善爲之也信達馨秀等進奏職姓名就座敎聖鵠曰已經幾邑聖鵠曰已經三邑矣命書榻敎曰穩城府使李馨秀碧潼郡守鄭聖鵠相換敎迪曰已經幾邑迪曰曾經南海慶源舒川而今方待罪本府矣敎漢喆曰爾是誰之族也漢喆曰南憲喆之六寸矣敎憲柱曰爾則誰之族也憲柱曰前府使金衡柱之六寸矣敎啓重曰近來應製何不見之啓重曰入仕以後未得着實赴擧矣敎昌熙曰爾是初名李曄耶昌熙曰然矣上曰爾則有倍於他人之治績然後不負特除之意矣下往善爲之也敎奎晶曰幾世同居奎晶曰臣祖生時五世同居矣上曰今亦繼先同居耶奎晶曰後生不肖未能紹先矣弘源思弼世靖亦以次奏職姓名就座敎宅東曰爾居何地宅東曰居於善山地矣上曰前倅則以柔懦爲目爾能剛明爲治否宅與曰當一心圖報矣命書榻敎曰三南守令旣有限麥秋前給馬之命以今都政爲限敎師漢曰爾是貞翼公祀孫耶師漢曰支孫矣上曰貞翼祀版在於何處師漢曰自驪州數年前上京矣命擧顔敎曰年幾何師漢曰年今五十三矣敎興遠曰爾是誰之族也興遠曰忠淸水使具明遠之六寸矣上曰熊川延日機張等沿海邑守治否來頭道啓或繡啓當考績登聞下往善爲之也敎繼忠曰居於何地繼忠曰居生於務安地矣上曰昨年本道功令生應製試取果無遺珠之嘆云耶繼忠曰臣離鄕上來稍久而聞其時入格者皆是實才道內有名稱者別無遺珠之歎云矣仍命守令等以次先退命書榻敎曰洪原縣監鄭繼忠定山縣監朴思弼相換仍命退承史以次退出
정조 23년
己未六月二十日辰時上御便殿禮房承旨入侍時左副承旨鄭尙愚假注書李允謙記注官金景煥金珍恪以次進伏訖上曰整理摠理大臣入侍出榻敎上曰整理儀軌堂上入侍出榻敎賤臣承命出傳與右議政李時秀整理堂上徐有隣鄭民始趙心泰徐龍輔徐有大儀軌堂上李晩秀金祖淳偕入進伏訖時秀曰日吉辰良今日進饌之禮將成下情不勝慶忭之忱矣上曰饌品如已整齊卿等照檢陪進可也時秀等下殿序立饌品如儀陪進訖上還內諸臣以次退出
정조 23년
行都承旨李集斗坐左承旨鄭尙愚坐右承旨尹光顔坐左副承旨李庚運坐直右副承旨李魯春坐同副承旨兪岳柱坐直注書柳台佐病一員未差假注書洪命周仕李允謙仕直事變假注書弼聖賚仕
정조 23년
李庚運啓曰來二十五日朝參日次矣敢稟傳曰停
정조 23년
李庚運啓曰行大司憲宋煥箕在外執義掌令二員持平二員未差監察茶時之意敢啓傳曰知道
정조 23년
李集斗啓曰假注書呂東植身病猝重勢難察任今姑改差何如傳曰允
정조 23년
吏曹口傳政事以姜彝正爲鍾城府使洪原縣監鄭繼忠定山縣監朴思弼相換穩城府使李馨秀碧潼郡守鄭聖鵠相換鏡城判官鄭宅東襄陽府使趙萬元相換
정조 23년
李集斗啓曰吏曹參判閔台爀牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允參議前望單子入之待下批一體牌招
정조 23년
吏曹參議前望單子入之尹行元落點
정조 23년
傳于鄭尙愚曰吏房承旨入侍
정조 23년
呂東植改差代以洪命周爲假注書
정조 23년
李集斗啓曰吏曹參判閔台爀再牌不進推考傳旨及參議尹行元牌不進罷職傳旨今方捧入而開政命下之後如是違牌不卽擧行事甚未安參判所當更請牌招而係是一日三牌何以爲之敢稟傳曰參議只推與參判更爲牌招
정조 23년
傳于鄭尙愚曰左承旨許遞前望單子入之待下批牌招察任
정조 23년
承旨前望單子入之尹光顔落點
정조 23년
李集斗啓曰吏曹參判閔台爀三牌不進推考傳旨及參議尹行元再牌不進罷職今方捧入而開政命下之後如是違牌極爲未安參判所當更請牌招而係是一日四牌何以爲之敢稟傳曰參判旣承疏批不可以四牌論更爲牌招
정조 23년
以黃海監司曺允大啓本罪人李得濟新溪縣到配事判付內啓下義禁府爲旀濫殺一款査啓旣脫空則用棍衙門之用棍差異於濫刑飭亦施矣放送爲良如敎
정조 23년
以京幾監司徐鼎修啓本罪人康壽甲喬桐府到配事判付內啓下義禁府爲旀特爲放送爲良如敎
정조 23년
李集斗啓曰吏曹參判閔台爀牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰處義似然許遞前望單子入之待下批牌招察任
정조 23년
李集斗啓曰吏曹參判李書九牌不進推考傳旨今方捧入而開政命下之後如是違牌事甚未安更卽牌招何如傳曰允
정조 23년
李集斗啓曰吏曹參判李書九再牌不進推考傳旨今方捧入而開政命下之後如是違牌不卽擧行事甚未安所當更請牌招而係是一日三牌何以爲之敢稟傳曰待開門更爲牌招
정조 23년
鄭尙愚以弘文館言啓曰新除授修撰尹命烈卽爲牌招察任何如傳曰允
정조 23년
李庚運以兵曹言啓曰今六月二十一日武臣賓廳講書時長興庫主簿金時弼通鑑第二卷不通依定式推考警責何如傳曰允
정조 23년
李庚運以義禁府言啓曰京幾監司徐鼎修啓本喬桐府定配罪人康壽甲到配事判付內特爲放送事命下矣康壽甲放送事分付該道道臣之意敢啓傳曰知道
정조 23년
李庚運以義禁府言啓曰黃海監司曺允大啓本新溪縣徒二年定配罪人李得濟到配事判付內飭亦施矣放送事命下矣李得濟放送事分付該道道臣之意敢啓傳曰知道
정조 23년
死罪臣金憙疏曰伏以今玆藥院都提擧之任又何猥及於臣也臣於春初之叨是任也自顧情踪不勝震懍卽陳至切之懇幸蒙體諒之恩豈料此萬萬不敢當之命又下於夢寐之外乎責在保護爲任至重決非鄕里屛伏之蹤所敢晷刻虛帶者竊伏念六七日之內已有變通而苟或不然則區區悚蹙之忱尤不啻倍蓰於始被誤恩之時矣玆敢不避屑越更入文字伏乞聖明曲垂諒察亟賜遞改以重事體以安賤分仍治瀆擾之罪以肅朝綱千萬幸甚臣無任云云答曰省疏具悉卿懇伏暑此甚近益康勝兼管辭職事朝體所在難於每每越點也雖欲勉令上來以今炎程何以强策所請許施仍傳曰此批答下諭道臣遣地方官傳諭
정조 23년
吏曹參判閔台爀疏曰伏以今臣見帶之職卽臣僨敗之地也幸荷曲諒之恩至承特遞之命惶霣感激彌日靡措而顧臣情地之危蹙固無間於前後矣一味訟愆縮伏俟勘不意玆者新除恩旨又降於旬望之內臣誠惝怳踧踖莫省所以致此也噫向來人言尙何言哉本事顚末略已仰暴於前疏今不敢架疊煩浼而抑臣罪臣自知之矣伊日處分寔出記舊之盛念則職忝攸司者斷當仰體德意按例奉行而事在忙遽不善審處致人詆斥終陷大戾苟究其實臣固自取第其遣辭峻嚴聲罪狼藉非比尋常之彈劾而卽是人臣之極罪也爲人臣而獲此罪名復敢淟涊於榮塗者臣未之聞也當時事實彼或未詳則臣亦不必索言而不然則可謂不諒之甚矣嗚呼臣賦性狷滯處世冥酸鹹得失無所適莫而內外揚歷罔非造化纔叨匪據顚沛隨至上而辜負恩造下而僇辱身名俯仰慙悼此何人斯臣雖無狀亦具彝性豈不識義理之不可壞隄防之不可忽而爲人蹈藉遭此不韙之目言之者雖似容易聽之者不亦難乎今臣息補之方惟當剷跡斂影以謝人言而已雖於閑漫之職猶宜逡巡況其僨誤之地豈敢以一遞爲自安而唐突冒膺屢辱聖簡重招人譏也哉顧今開政有命庚牌荐下而鐵限在前轉身無路情窮勢縮如欲無生玆敢略控危懇仰瀆崇嚴伏乞天地父母俯垂鑑諒亟加鐫削仍令選部永刊銓望俾伸公議以靖私義千萬幸甚臣無任云云答曰省疏具悉卿其勿辭行公
정조 23년
平安監司韓用龜疏曰伏以臣以一介愚鹵之賤分九重宵旰之憂出守西門倏已半年于玆顧其職則虞之岳牧漢之刺史責任是重榮耀且極是豈臣夢寐之所自期也哉向因陛辭蒼黃而備例之懇猶未能自效近又私義悚蹙而難安之情亦不敢仰暴冒沒蹲據晏若無故每自循省惶汗浹背伏況臣之百無肖似卽淵鑑之所俯燭也神精短少無以剸理衆務威望素輕不能彈壓一道尋常應酬猶患十顚八倒尙何望振刷一瘼修擧一事仰副我殿下委畀之至意乎且臣於目下有萬萬惶恧者安州譯學崔益柱之身故在於三月而以臣營官案之未卽釐正認以在職混同題品於今番殿最之中及其封發之後始乃覺得驚悚之極直欲鑽地而不可得噫考課黜陟有國重典方面之責惟在於是而緣臣昏謬儱侗專不致愼循例磨勘罪著不誠論以邦憲金木猶輕卽此所犯臣之隨事憒劣觸處顚錯可以類推其何敢厭然自掩爲倖逭之計哉玆敢露章首實仰瀆崇嚴伏乞聖慈亟降威罰先治臣溺職之罪以肅朝綱仍令該曹安州譯學崔益柱勿施於褒貶啓本中千萬幸甚臣無任云云答曰省疏具悉事勢似然考績體重卿則推考
정조 23년
忠淸監司李泰永疏曰伏以臣猥蒙拔擢之恩濫叨旬宣之責日以竢譴歲亦將周而性質魯鈍才智淺短上不足以對揚聖化下不足以導率民俗觸事生疣無往匪罪徒荷仁覆之天包容之周全之式至于今獲免大何何莫非殿下賜也況此湖西一路歲荒財竭民命近止賙賑之際營邑束手而以錢與穀先期優劃自冬徂春隨處指敎畢竟五十州幾萬生靈之拔溝壑而厝袵席者皆我聖上呴嚅浹洽之深仁厚澤也如臣空疎祗自欽仰攢祝而已何嘗有一分裨益之效乎念臣十數年來偏荷洪造簡拔遂躋於貳卿按察至遍於三道全保之渥與天無極拂拭之恩同朝罕倫凡有除命一直向前不敢爲辭避之圖者誠以頂踵毛髮罔敢自有湯火夷險莫或前却庶幾爲區區萬一之報也矧玆大賑之後麥農告登乍暵之餘甘霈周洽蔀屋群生擧皆欣欣有樂歲之望臣於此時惟當與田夫野老歌咏聖澤之不暇又何必冒昧煩籲爲此丐免之辭哉第臣素患痰癖兼以暑濕每値夏令如期而發宛轉床笫晝夜呻楚酬接守宰憁如夢囈按閱簿書茫若煙霧症情有時苦劇營務從他委積遂以宣化之地作爲養疴之坊雖欲自力蠢動以盡一日之責而其勢末由私心惶蹙固無可言職事瘝廢誠非細故若不及今陳籲仰冀遞解而貪戀榮祿淟涊盤礴則孤恩負國之罪又將無所容貰矣玆敢不避猥越疾聲鳴號伏乞天地父母俯賜鑑諒亟命鐫褫臣所叨之職仍治臣瀆擾之罪以肅朝綱以安賤分不勝大願臣於治疏將上之際伏見邸報以臣之請釋罪人李存昌事至有承宣之啓儒臣之疏臣滿心慙恧無地措躬噫正學不明人心陷溺一種邪淫之說浸染畿湖俗習漸歸於誑惑倫常將至於斁敗潛隱未發者猶且嚴加鋤治現露就捕者豈或少施寬貸也哉道內之年久滯囚者惟是存昌及洪州之朴取得兩漢而取得則前月已爲徑斃存昌則昨秋以來頓發悔心故多岐詗察屢度訊問聽言觀貌眞有感化之狀盟心矢口絶無回戀之情而臣初猶持難不敢遽聞及承憫旱疏鬱之敎溯檢獄案審覈囚徒則彼存昌者投進原情血心呼訴孚感之意實是由中悔悟之辭足以動人日後狼心之不悛旣難逆覩目下鴞音之克變亦有可議且臣愚見竊以爲冥然頑然迷不知悟如取得者誅之殛之在法當然而渠旣悔而歸化願作聖世之平民則因其感悟卽加疎決非但是朝家信令之道庶或爲渠輩自新之路故率爾修啓仰請處分矣言議之地論劾峻發責之以不審斥之以疎率義則嚴於闢邪言實出於執法臣之不能斟量遽然陳請之罪益無所逃問備譴責猶屬末勘臣固受以爲罪愧眼無已顧何敢張皇自列而只緣昏謬顚錯至速官箴卽此一擧尤可見不能事事到處僨誤之狀亦命攸司重勘臣罪以爲人臣妄率者之戒焉臣無任云云答曰省疏具悉革面而至於革心心與跡不忒者勝於向來崔必恭又況盟心矢口眞箇有悔懊底意云爾則依前下朝令具由狀聞事理卽然何可如彼深引卿其勿辭行公
정조 23년
副修撰朴鍾淳疏曰伏以庸愚無似未有如臣孤立無依亦未有如臣而偏蒙陶甄之化獲廁法從之列前後踐歷罔非踰濫感激之忱雖欲涓埃之少效蔑裂之才自知絲毫之莫補惟是不避燥濕趨走爲恭庶爲臣一半分報效之道而第臣於三司之職有自來情勢每承除拜之恩徒積逋慢之罪筋力奔走亦乖素心居常惶懼靡所容措迺於日前玉署除命又及於臣庚牌屢臨飭敎繼下區區私義至蒙日月之照燭仍又有入直之命臣仰感恩諭之曠絶俯幸微諒之獲遂他不暇顧冒沒出肅延英拜跪義伸叩謝靑綾直宿榮切依近第伏念合啓之隨參亦是館臣職分內事耳臣旣廢闕其職事乃反蹲冒於直次則跡涉苟且罪著瘝曠臣心惶愧已不可言而又若館僚不備之日賓筵獨參之時莫重合辭緣臣姑停則臣雖滅死萬萬亦何以自贖也左右思量萬無仍冒之望勢蹙情窮不知所出且臣偏母夙抱貞疾屢經險釁春間毒感之後一倍危劇癖積衝激而往往有昏塞之時食飮全却而奄奄有難保之狀臣終鮮兄弟內外强近之親又無一人焉臣若爲職事所拘牽不能朝夕於親側則尋醫診病無人可替問方投藥無處可托身世之單孑情理之悶迫歷數一世蓋無其儔孝理之天亦必有惻然而矜念者矣玆敢披露情實仰瀆崇嚴伏乞天地父母俯垂哀憐特遞臣所帶之職仍命選部勿復檢擬於三司之職以便救護以安私分千萬幸甚臣無任云云省疏具悉爾其勿辭救護
정조 23년
己未六月二十一日卯時上御誠正閣諸承旨持公事入侍時行都承旨李集斗行左承旨金達淳右承旨鄭尙愚左副承旨李庚運右副承旨李魯春同副承旨兪岳柱假注書李允謙呂東植記注官金景煥記事官金珍恪檢校直閣金近淳以次進伏訖上曰同副年今幾何岳柱曰六十三歲矣上曰陞資之前未入於承旨前望矣今番則有之右副新遞銓官知之乎魯春曰果入前望矣上曰旣經亞長故然耶問于該曹可也集斗讀奏慶尙監司申耆狀啓南海縣令金志和到任事黃海監司曺允大狀啓安岳郡守柳相祚到任事忠淸監司李泰永上疏平安監司韓用龜上疏領府事金憙上疏岳柱讀奏全羅監司李得臣狀啓遺棄兒留養形止開錄事江原監司尹弼秉啓本洪川縣稅大同般發送事京畿監司徐鼎修啓本金浦郡反庫事全羅監司李得臣狀啓渰燒死人等恤典題給事尙愚讀奏廣州留守金思穆狀啓雨澤事全羅監司李得臣狀啓雨澤事慶尙監司申耆狀啓雨澤事江原監司尹弼秉狀啓雨澤事開城留守金勉柱狀啓雨澤事平安監司韓用龜狀啓雨澤事水原留守徐有隣狀啓農形事東萊府使金觀柱狀啓倭船出來事東萊府使金觀柱狀啓送使倭下船宴設行事東萊府使金觀柱狀啓倭船入歸事觀象監薦狀公事典醫監薦公事達淳讀奏慶尙左兵使李普漢啓本京上騎兵等都數開坐事慶尙左兵使李普漢狀啓御營軍點閱上送事開城留守金勉柱狀啓離營上京事江原監司尹弼秉狀啓鬱陵島搜討事庚運讀奏慶尙監司申耆啓本充軍罪人安處謙放送事平安監司韓用龜啓本罪人趙安州牧到配事分書判付及疏批訖上曰都承旨前亦爲諫長乎集斗曰曾經一次矣上曰都摠都事尹勉鎭如已來待使之入侍守奉官亦令催促也賤臣承命出傳與都摠都事尹勉鎭偕入進伏命奏職姓名敎曰近族有誰勉鎭曰無之矣上曰遠族則有之乎勉鎭曰始興縣監尹守翼之二十一寸矣上曰尹勉憲則爲幾寸勉鎭曰爲二十寸矣上曰爾家墓道尙未修築而墓所爲幾處勉鎭曰姑未修築而墓所爲五處矣上曰於汝爲幾代勉鎭曰臣之八代祖以下矣上曰五處墳墓中亦有有官爵人乎勉鎭曰臣之八代祖贈工曹參議矣上曰若欲修築則物力當入幾何勉鎭曰未得詳料矣上曰看役則誰當爲之而爾家有了了幹事人乎勉鎭曰臣父當爲之矣上曰爾父年幾何勉鎭曰六十二矣上曰守奉官尹宅烈爾亦知之乎其家墳墓亦在何地而爲幾處云耶勉鎭曰在於北門外而幾處則未能詳知矣上曰車路之圮落處長廣當爲幾何勉鎭曰長可百步廣可三間矣上曰私力則果難爲之矣仍命勉鎭先退上曰未下直守令錄入也允謙承命持入上命入之敎曰都政前除拜守令亦令知入而有幾人云耶集斗曰抱川縣監李玄謙未下直云矣命書傳敎曰都政前除拜守令先令今日辭朝上曰新除鍾城倅居在何地而年爲幾何云邪集斗曰居在光州地而年過六十云矣上曰然則當改差諭於該曹無論文武以可合蘇救人擇差之地可也仍敎曰都承旨新遞北伯似知之矣前倅則何如人也集斗曰前倅則精詳人而今須擇差然後可致蘇救之效矣命書傳敎曰新除鍾城倅年限在近程途絶遠勢難强力赴任云該府使高廷憲改差聞前伯之言此代擇差然後可以蘇救令該曹口傳差出命書榻敎曰守令相換以口傳擧行上曰襄陽府使趙萬元鏡城判官鄭宅東令該曹口傳相換出榻敎命退諸臣以次退出
정조 23년
己未六月二十一日申時上御重熙堂吏房承旨與初仕人入侍時右承旨鄭尙愚假注書李允謙記注官金景煥承膺祚順康園守奉官尹宅烈以次進伏訖上敎宅烈曰年幾何宅烈曰年今四十八矣命擧顔敎曰汝於故相尹斗壽爲幾代孫也宅烈曰八代孫矣上曰汝非秩卑者耶宅烈曰臣之七代祖卽故相之側室子矣上曰然則汝之祖先多有爲士夫之職者云何故也宅烈曰臣之六代祖已爲訓鍊都正矣上曰汝之遠近族中常常往來者誰家宅烈曰遠族尋訪者卽尹長烈家矣上曰守奉官卽士夫當爲之職而以其酬勞之意爲汝發身特命首擬而副末望卽吏判吏議至親也於汝心何如也宅烈曰分外之職意外得除其所惶感不可勝達矣上曰華城則幾代世居宅烈曰東將臺下龍池邊卽臣家舊基而世居八代矣上曰旣爲初仕一心奉公可也仍命退諸臣以次退出
정조 23년
行都承旨李集斗坐左承旨鄭尙愚坐直右承旨李庚運坐左副承旨沈象奎坐右副承旨李魯春坐直同副承旨兪岳柱坐注書柳台佐病一員未差假注書洪命周仕李允謙仕直事變假注書弼聖賚仕
정조 23년
傳于李庚運曰籌坐旣來會後日次次對進定於今日
정조 23년
傳于兪岳柱曰同副承旨入侍
정조 23년
傳于李庚運曰右承旨入侍
정조 23년
備忘記會寧府使朴基豐下直長弓一張長箭一部片箭一部筒兒一箇賜給
정조 23년
備忘記穩城都護府使鄭聖鵠下直長弓一張長箭一部片箭一部筒兒一箇賜給
정조 23년
備忘記天摩僉使金昌大下直長弓一張長箭一部片箭一部筒兒一箇賜給
정조 23년
李庚運以備邊司言啓曰今日本司坐起堂上懸病至於七人之多武將懸病尤極未安衆所共知實病實故外竝推考令政院牌招何如傳曰允
정조 23년
兵曹口傳政事副司果趙萬元
정조 23년
傳于李集斗曰未下直守令皆令當日辭朝
정조 23년
以獻納趙得永牌不進罷職傳旨傳于李庚運曰只推
정조 23년
以刑曹參議丁若鏞牌不進罷職傳旨傳于李庚運曰只推更爲牌招
정조 23년
李集斗以吏曹言啓曰新除授碧潼郡守李馨秀戶奴呈狀內奴矣上典老母年歲已滿七十無他兄弟揆以法例自在當遞卽速入啓遞改云邊倅親年七十歲而獨子無兄弟者許遞事載在法典矣碧潼郡守李馨秀改差何如傳曰允
정조 23년
有政吏批行判書金文淳受由參判李書九進參議未差行都承旨李集斗進以尹光顔爲大司諫金熙周爲掌令高宅謙爲執義李萬榮爲司諫李益恢爲掌令李廷璞尹行逵爲持平趙得永爲獻納吳翰源嚴思彦爲正言南履翼爲副修撰金達淳爲戶曹參判李祖承爲禮曹參判閔台爀爲工曹參判李時秀爲內醫都提調嚴耆爲鍾城府使李旭祥爲碧潼郡守南惠寬爲鏡城判官禁府都事尹象基軍資奉事徐有敎相換徐秉璹爲律學敎授尙衣主簿單林周喆陽川縣令單洪樂游穩城府使鄭聖鵠白翎僉使申光輅相換李永老爲結城縣監宋景載爲龍宮縣監定平府使南漢喆陽德縣監朴明勳相換
정조 23년
兵批判書李在學受由參判朴基正入直進參議朴奎淳參知閔昌爀病左副承旨沈象奎進北道參軍單許溶護軍李義弼金達淳閔台爀兪漢謨姜彝正副護軍李馨秀副司直李貞運鄭景祚鄭澣李垿任㸁閔命爀副司果尹涵南惠寬丁俔祖副司勇李儒亨竝單付
정조 23년
李集斗以吏曹言啓曰新除授鏡城都護府判官南惠寬呈狀內矣身老父年迫七耋常在凜綴之中自經毒感以後餘症尙苦近又飮暍添劇食飮全却實無暫時離捨之勢卽爲入啓變通云其親病旣如是沈篤則不可强令遠赴改差何如傳曰允口傳擇差可也
정조 23년
吏曹口傳政事以尹涵爲鏡城判官
정조 23년
備忘記鍾城府使嚴耆下直長弓一張長箭一部片箭一部筒兒一箇賜給
정조 23년
掌令金熙周啓曰臣賦性魯下言議巽軟本不合於淸朝耳目之任而憲府除命卽下於筵席咫尺之地臣辭避不得章皇出肅而第臣前任憲臺時適當李存昌放釋之擧身爲言官不得出一言爭執至被堂疏之峻斥則臣之不職之失於是乎著矣其時僚臺亦皆相繼引避則今此新除之下何敢以時日之稍過而不思自引晏然冒據於臺次乎臣於朝筵卽當引避之不暇而儱侗無似全沒體例臣之所失尤多請命遞斥臣職答曰勿辭亦勿退待
정조 23년
李集斗以承文院都提調意啓曰院製述官金洪運遷轉代前縣監丁俔祖差下付軍職冠帶常仕何如傳曰允
정조 23년
右議政李時秀箚曰伏以流虹之瑞節復回酌斗之盛儀載擧慈候益康聖孝益光睿質益就萬年三祝年年益切臣猥承摠理之命躬逢蹈舞之會歡欣榮幸曷有其極臣之狗馬賤疾無望强策日昨短箚嚴不敢畢陳矣臣本受氣甚薄自少善病性又躁率攝生昧方形神外凋榮衛內虛風痰之邪闖其隟而肆其中關格昏眩氣厥血漏等種種症形發作無時漸成難醫最是五六年來兩眼暴暗尋丈之間僅識人面燈燭之下莫辨字墨聖鑑之所俯悉同朝之所共憐又自月前重添輪症始焉兩眥酸澁終而全瞳刺痛初則赤膜絲絡繼而白翳雲遮晝不能見物夜不能着眠委身黑室如墮深井間者雜試鍼藥幸得數日差歇而慶辰起居歡忭在心數次進身若忘疾痛及夫公退諸症復劇自量源委大非尋常必須謝應接絶思慮靜息得若干歲月或不至仍成盲廢目下病形雖閑司漫官決難束帶供仕況於相職乎夫人有五官莫先於視國有百工莫重於相以此疾居此職決知其行不得賓筵晉接其將擿埴而登陛乎中書訏謨其將闔眼而按簿乎淸朝具瞻之地非臣養病之坊則其將不趨朝不赴堂坐擁名器於床簀刀圭之際乎仍伏念如臣至魯下無寸能者一朝置之百僚之上夫豈有萬分一堪承之望而恩言曠絶屢及先故心膽感激未遑他顧遂不免三疏例懇一出冒據每承前席之殊禮時對竝武之群彦自不覺𢥠然愧懼直欲鑽地臣之膺是命今焉三箇月無一事猷爲無一言建明俔俔而進默默而退側聽四方之議已不勝將焉用彼之譏特無袖中彈文耳相臣之罷軟不勝任者坐之曰下官不職卽漢朝寬大之風也臣旣不勝任矣因其苦病早許褫鞶毋使至久蹲匪劇重誤國事上以負聖簡下以忝先訓則豈非天地父母終始生成之澤而亦不有補於聖世以禮使臣之治乎臣之病惟及今療治可尋生路臣之職亦及今卸解可免大過區區至懇解職之願甚於治病縱不得刊改枚卜之望復還庶僚之班西樞散銜乃臣之分也顧今聖志日勵民事方殷凡百有位莫不率職而臣獨息偃在家慢官廢務今日籌坐亦未趨簉病裏惶隕尤合重誅玆敢冒犯瀆擾申暴衷悃伏乞聖慈念重任之不容久曠諒臣懇之毫無假飾亟命遞解臣議政之職俾螻蟻微命得以曲遂公私不勝大幸取進止答曰省箚具悉卿懇所愼自可勿藥何用若是過辭安心調理俟少間卽起視事仍傳曰此批答遣史官傳諭
정조 23년
刑曹參議丁若鏞疏曰伏以臣不宜彈冠結綬之日久矣積受齮齕轉成臲卼立朝十有一年蓋未嘗一日安於周行之間一則自取二則自取尙何敢恕己而尤人重自陷於罟擭陷阱之中哉第臣之隱痛而心疚者有之滓穢若臣而殿下不以爲可鄙阨窮若臣而殿下不以爲可棄拂拭之庇覆之冀其或陶鎔成就而奈臣命途崎險福分涼薄如兔離罦如鳥投羅徒勞聖念竟負洪造每以奇怪罔狀之事年復年來支離煩浼曰斥曰辨紛紜呼籲雖以天地之仁父母之慈安得不麾而斥之以省其拯拔之勞乎此臣所以中夜轉輾不覺涕淚之被面也臣於日昨得見獻納閔命爀之疏以爲前諫長申獻朝啓語中攙及臣兄之名而罪臣以恬若無故揚揚行公噫臣之處義姑舍是臣兄誠何罪哉其罪唯不肖無狀如臣者以爲弟耳尙記我殿下責臣之敎若曰無罪渠兄何登公車其時十行恩綸昭晣無餘臣唯莊誦感祝抱歸泉下而已今何用更勞筆舌徒爲屑越之歸哉嗟乎臣兄釋褐十年蹭蹬無所成今已髮蒼蒼矣其姓名三字朝廷尙或不聞何憎惡之與結而若是其齗齗哉其意不過乎欲臣之不立朝也臣則幼而失學長益浮靡浸淫異說幾失良性臣之丁巳疏中已悉陳衷曲矣臣之私義本不欲曲諱舊愆冒進榮途今若斥黜臣枳塞臣使不得接跡於朝行則名正而言順事簡而功捷顧何必逶迤屈曲別作層節若是其勞且迂哉噫弟斥則兄枳兄斥則弟枳一擧兩獲利害旣均何不就其中而區別玉石使言之中理哉卽無論其言之中理與否常參筵話臣若得聞則臣之悚惶蹙伏宜思自靖誠如命爀之言奈登筵諸臣無一人爲臣傳道何哉雖使百千萬人瀾漫構誣頃刻戕殺歷數筵臣孰有肯通報臣家使得知所以死而死者乎有孺子於此其骨肉親戚方陷阮井而隣人莫肯爲言孺子漠然不知方且嬉戲自娛則仁人君子之知其事者理宜惻然悲憐其忍又從而罪之哉常參後數日果有依俙不明之言稍及臣耳而旣無文跡難於引義幸而實病適發遂不敢更赴公坐則揚揚之說殆亦過矣臣非欲苟且冒沒力取榮祿者也亦非欲高翔遠引蹝脫軒裳者也蓋欲以一生尤悔自暴於當世以聽一世之公議世果容之則不苟去也世不容之則不苟進也今觀世趣不惟不容竝其闔門而將欲延累及今不去則非徒爲世之棄人亦將爲家之悖弟臣何忍爲是哉臣今進無所據退無所歸第臣生長之鄕江湖魚鳥亦足以陶寫性情混跡氓隷沒齒田園息補餘生歌詠聖澤則在臣而無遊彀之憂在世而有拔釘之喜不亦善乎目下官職更無可論伏乞聖明亟命鐫臣職名仍令選部凡臣名之在仕籍者竝行刊削又令司敗治臣辜負恩造汚辱身名之罪使公議得伸而私義得靖焉生逢聖代莫報隆恩年華未暮永謝脩門臨紙涕零不知所云臣無任云云省疏具悉爾其勿辭從速察職
정조 23년
行都承旨李集斗坐左承旨鄭尙愚坐直右承旨李庚運坐左副承旨沈象奎坐右副承旨李魯春坐同副承旨兪岳柱坐直注書柳台佐病一員未差假注書洪命周仕直李允謙仕事變假注書弼聖賚仕
정조 23년
以刑曹參議丁若鏞再牌不進罷職傳旨傳于李庚運曰只推
정조 23년
以修撰尹命烈牌不進罷職傳旨傳于鄭尙愚曰只推
정조 23년
李庚運以刑曹言啓曰因內需司單子判付內王牌事體無異鐵券兺除良先朝特賜與之物所重尤何如乎年前聞其將欲轉賣俾勿容議是置先朝賜與當宁受敎之嚴重姑無論所謂崔致福者果是何許漢乃敢生意於圖買王牌有若和賣私家土地然者究厥所爲愚濫頑悍之外身爲宮屬宜識本宮私親本家之體貌自別而無難犯科寧有如許無據之漢乎且聞牌文下司官塡名者卽所謂厥漢之父也此而從中奪取可謂人理都絶而安御寶載聖敎之王牌匿置私家云者由前由後罪合難赦是如乎致福身乙卽令該曹捉致嚴刑遠配爲旀同王牌段使之卽刻現納別定郞官齎奉往傳于贈領相家祀孫而文券段置一體推給此後更或以賜與田土有斥賣之弊是去等本官登卽推給主家事分付該道使之詳載營邑謄錄爲旀雖以該曹言之不念事體之如此齗齗於錢兩間買賣者豈成說乎當該堂上推考之意枚報備局使卽知委擧行草記爲旀致福雖刑配亦不可白地屬公其矣支屬仍差宮屬待其所食相當於所失同宮屬自本司啓稟汰除事命下矣依判下王牌文蹟使本曹郞廳卽爲齎傳于贈領相家祀孫處權賣文書亦爲推給私自買取之崔致福嚴刑一次後咸鏡道洪原縣定配所待城門開卽爲押送之意敢啓傳曰知道
정조 23년
司諫李萬榮持平李廷璞校理金銑修撰曺允遂啓曰請亟寢罪人鄭致達妻出置罪名命釋之音依前還發配所仍令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀削答三司曰不允以下六字刀削
정조 23년
司諫李萬榮持平李廷璞啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 23년
持平李廷璞啓曰新除授掌令李益恢時在京畿仁川地持平尹行逵時在忠淸道洪州地請竝斯速乘馹上來事下諭答府曰依啓
정조 23년
司諫李萬榮啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上新除授正言吳翰源時在慶尙道慶州地正言嚴思彦時在京畿楊根地請竝斯速乘馹上來事下諭答院曰不允下諭事依啓
정조 23년
己未六月二十三日卯時上御誠正閣諸承旨持公事入侍時行都承旨李集斗左承旨鄭尙愚右承旨李庚運左副承旨沈象奎右副承旨李魯春同副承旨兪岳柱假注書洪命周李允謙記注官金景煥金珍恪檢校待敎李存秀以次進伏訖集斗曰陽川縣令洪樂游昨有除朝辭赴任之命而洪樂游之爲結城縣監時有留待之命矣何以爲之乎上曰日熱如此姑觀數日入侍後赴任事分付集斗尙愚以無公事先退庚運讀奏江原前監司尹弼秉啓本罪人奴三伊杆城郡到配事黃海監司曺允大啓本谷山府殺獄罪人高得才依前嚴刑期於取服之意知委推官事命書判付訖仍命退諸臣以次退出
정조 23년
行都承旨李集斗坐左承旨鄭尙愚坐右承旨李庚運坐直左副承旨沈象奎坐右副承旨李魯春坐同副承旨兪岳柱坐直注書柳台佐仕一員未差假注書李允謙仕直事變假注書弼聖賚仕
정조 23년
李庚運啓曰行大司憲宋煥箕掌令李益恢持平尹行逵在外執義高宅謙掌令金熙周持平李廷璞呈辭監察茶時之意敢啓傳曰知道
정조 23년
沈象奎啓曰今日展拜時別侍衛當爲備員而兵曹判書李在學方在受由中卽爲牌招何如傳曰允
정조 23년
李集斗啓曰工曹參判閔台爀除拜後過三日不爲出肅事甚未安依定式推考警責仍卽牌招察任何如傳曰允
정조 23년
沈象奎啓曰兵曹判書李在學牌不進推考傳旨今方捧入而展拜時別侍衛不可不備如是違牌事甚未安更卽牌招何如傳曰允
정조 23년
備忘記梨洞萬戶崔在亨阿山萬戶尹聖任宣沙浦僉使梁祖謙淸城僉使金相迪下直各長弓一張長箭一部片箭一部筒兒一箇賜給
정조 23년
鄭尙愚啓曰卽者副校理金銑謂以有事先壠陳疏徑出原疏纔已還給矣所當直捧禁推傳旨此與無端徑出有異推考警責何如傳曰允
정조 23년
以崔時淳囚單子傳于李庚運曰保放
정조 23년
沈象奎以訓鍊都監言啓曰今六月二十四日景慕宮展拜時因兵曹節目金虎門軍三十名除出把摠李煥哨官張鉉擧率領挾輦侍衛集春營軍五十名哨官金時和領赴于都領營門東營軍三十名哨官鄭率領宮大門外把守還宮後各還直所而竝待標信擧行之意敢啓傳曰知道
정조 23년
沈象奎以御營廳言啓曰今六月二十四日景慕宮展拜時依兵曹節目弘化門入直軍五十名待標信除出新營入直千摠梁埉出番哨官張喜喆領赴于禁衛營都領陣解嚴後還爲入直之意敢啓傳曰知道
정조 23년
己未六月二十四日卯時上詣景慕宮展拜入侍時行都承旨李集斗左承旨鄭尙愚右承旨李庚運左副承旨沈象奎右副承旨李魯春同副承旨兪岳柱記事官柳台佐假注書李允謙記注官金景煥承膺祚二直提學李晩秀檢校直閣金近淳檢校待敎李存秀以次侍立時至通禮跪啓外辦上具翼善冠衮龍袍乘輿出交泰門永淸門上曰陽川縣監洪樂游來待於本宮事分付賤臣承命出傳出明政門弘化門入逌瞻門宮大門至降輿所降輿詣版位別兼春秋洪樂游徐有聞追入進詣引儀唱再拜興平身上行禮訖仍詣廟內奉審奉審訖仍御齋殿上曰本宮提調宮司入侍出榻敎賤臣承命出傳與本宮提調鄭民始宮司尹光垂趙鎭完閔斗爀偕入進伏訖民始曰侵早勞動聖體若何上曰一樣矣仍敎曰廟庭階砌役處不甚張大似當速了矣民始曰地垈則完固役處亦不大段矣仍奏曰本宮薦新時刻無一定之式事甚悚然矣上曰太廟則以昧爽爲薦新時刻而若値朔望則兼薦耶民始曰然矣上曰本宮薦新時刻以平明爲之事自今定式可也敎光垂曰爾曾經牧使耶光垂曰然矣上曰爾雖新除勿以生疎爲托每事着念修擧可也敎鎭完曰奉朝賀諡號姑未議定耶鎭完曰諡狀曾已受來於故判書閔鍾顯而今已作故矣例不得用之故無他可受處至今未果矣上曰故重臣所撰果善形容耶鎭完曰狀辭則善撰矣上曰旣有特敎則用之何妨以其所撰卽爲書送於弘文館可也敎斗爀曰爾是閔台爀之弟耶斗爀曰然矣上曰已經何邑斗爀曰曾經南平縣監矣命宮司等先退民始曰本宮官用物力依太廟例以給代磨鍊而當初磨鍊甚約不能支繼中間雖有若干請得而猶有不足苟簡之患均廳奴婢給代限九十口加劃以爲需用之地何如上曰依爲之出擧條敎樂游等曰聞其情理宜有體諒故使之相換而旋有特除陽川之命矣陽川雖是殘邑距沁府不遠往來似便矣今番將往否樂游曰今番赴任時當將毋以往矣上曰古城則雖曰邊將鎭樣便一官府云勿以謫補爲言各別善爲之也民始曰古城則看坪看穫等節莫非該鎭將親執擧行者而平生所不爲之事有難責之於一朝該鎭事似多掣礙者矣上曰雖看坪看穫何所不爲乎仍命退又命外辦入之通禮跪啓外辦上乘輿出逌瞻門入弘化門明政門命象奎解嚴仍入永淸門交泰門還內諸臣以次退出
정조 23년
行都承旨李集斗坐左承旨鄭尙愚坐直右承旨李庚運坐左副承旨沈象奎坐右副承旨李魯春坐直同副承旨兪岳柱坐注書柳台佐赴試一員未差假注書李允謙仕直任百禧仕事變假注書弼聖賚仕
정조 23년
藥房副提調李集斗啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
沈象奎啓曰今日御營廳下番軍賞試才時弘化門銅龍門入直軍除出標信請出之意敢啓傳曰待晴爲之事分付可也
정조 23년
以全羅監司趙宗鉉狀啓扶安縣監金麟淳公狀不爲來呈依例罷黜事傳于李集斗曰令該曹口傳差出
정조 23년
注書柳台佐赴試代以任百禧爲假注書
정조 23년
以扶安縣監望筒傳于李集斗曰法典內邊地守令圖避者卽其地定配載錄鏡城無異邊地則昨日吏曹草記未免曲循有所提飭問於入侍承宣情理旣如許則强令赴任者有非挈矩之政該判官尹涵改差卽爲口傳另擇待下批催促下送
정조 23년
吏曹口傳政事以趙萬元爲扶安縣監金處巖爲鏡城判官
정조 23년
李魯春啓曰未署經守令之署經後辭朝卽是法典而鏡城判官金處巖已下直後今始以未署經來言事甚駭然所當重勘而本院請推之外無他可施之罰何以爲之敢稟傳曰生疎所致爲先推考兩司署經催促爲之
정조 23년
沈象奎以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 23년
鄭尙愚以弘文館言啓曰本館上番闕直事甚未安修撰尹命烈旣有只推之命副修撰朴鍾淳由限已過與修撰曺允遂一體牌招以爲推移姑陞入直之地何如傳曰允
정조 23년
沈象奎以兵曹言啓曰新除授三陟營將李宜秀父年今爲七十六歲情理不可遠赴呈狀乞遞營將之親年七十五歲以上者許遞其任載在法典依例改差何如傳曰允
정조 23년
沈象奎以備邊司言啓曰今六月吏曹歲抄無端見漏者至於十一人之多云其中雖有因他事蒙敍者其爲做錯莫此爲甚在前一二人之或有見漏自政院察推而今此做錯不可問備而止當該堂上罷職不察之當該承旨亦爲推考仍令卽爲釐正何如傳曰允
정조 23년
李庚運以義禁府言啓曰全羅前監司李得臣待其交龜上來令該府拿問事傳旨啓下矣李得臣今方上來待命拿囚之意敢啓傳曰知道
정조 23년
以李得臣囚單子判付內該囚供後道臣別無可問放送敍用爲良如敎
정조 23년
兵曹口傳政事大護軍李得臣單付
정조 23년
黃海監司曺允大狀啓節到付禮曹關內谷山府林溪里象山府院君舊基時居數戶皆是他姓而康氏諸人分居他坊云奉祀孫之不爲居生於舊基誠是欠事贖還居接近於屑越須自本營往復該邑從長顧助換入與新入間一依本家所願使之從便入接爲乎矣此是奉承筵敎之事趁卽擧行後形止亦爲狀聞宜當相考施行爲乎矣到付日時爲先回移向事關是白乎等用良象山府院君奉祀孫處換入與新入間詳問其所願使之從便入接後形止報來之意分付谷山府爲白有如乎節呈該府使趙德潤牒報內以爲招致康姓諸人訪問象山府院君後裔之嫡孫與支孫誰某舊基之換入與新入願否則其中奉祀孫康達秀時居咸鏡道德源府赤田村臥牛洞是如仍于爲先移文於德源府使之知委本家是如乎待該府之起送換入與新入間詳問其所願後優助奠接計料是乎旀本府境內居康麟定康海三康春載康春奎康春穆康錫允康思勳康致勳康泰雲康益儉康斗采康尙樞等十二人待秋來接之意自願是遣平安道平壤府居康之弼康麟德康碩敏成川居康彩光等四人段禮曹關文初下來時聞風來到亦願秋成後移來是如牒呈是白置有亦象山府院君奉祀孫康達秀移來與否自本府已爲文移于德源府而其支孫之居在本府及關西者擧皆聞風興感自願還接於舊基則祀孫所願亦可推知是白乎所顧助奠居之方別加優厚然後庶可爲慰悅之道是白乎等以諸康搬移之際材木役糧各別助給使之從便結構樂意入接之地事嚴飭該府爲白乎旀祀孫康達秀段待其來到無論換入與新入隨其所願從長奠接後更爲登聞計料緣由竝以先此馳啓云云
정조 23년
以黃海監司曺允大狀啓象山府院君後裔之祀孫與支孫隨其所願從長奠接於谷山林溪里象山府院君舊基後更爲登聞計料事判付內啓下禮曹爲旀德源康達秀雖是國舅祀孫而本府聞有墓所則祀孫留其地以奉香火谷山則碑閣新建處以該邑原居康姓中有文識者從願許住爲可碑閣坐向事龍家碑印本上送事竝依內閣知委之筵敎卽爲分付道臣爲良如敎
정조 23년
吏曹判書金文淳疏曰伏以猥叨匪據辭巽不力冒膺大政瘢疵百出雖荷聖度寬暇郵罰不加而四方之譏罵可想其如屋噫臣蹈藉先庥遭際明時致位崇顯屢當重任豈不欲殫竭對揚仰答殊恩而奈臣鹵材蔑識最居人下見聞孤陋智思昏塞甄別流品尙矣無論計級循資亦所不能臨政窘迫殆不成樣嗚呼聖人御世萬品咸遂承佐之責實在冢宰而緣臣匪材久妨賢路若於大小差除擧匪其人內而瘝曠庶職外而流害生民則臣雖萬死何以自贖且臣素抱貞疾寧日常少拚死驅策非爲貪戀祿位實由於仰感特達之知思效盡瘁之義而其奈天之所廢萬無可强之勢何哉顧臣病源實在肺胃雖在少壯之時每當暑月則或感或泄必經一番危境而近日以來氣隨年衰形逐心瘁頑痰塡胸積濕纏肢土敗金燋更無餘地厭進太甚幾至終日而懸匙消暍偏苦或多達夜而求飮嘔吐則頭撞眼跳每每彙倒咳哈則血滴息喘種種凘頓日復一日眞元暗鑠四體百脈收拾不起公退頹席作一簀尸非但良醫之望走傍觀者莫不爲之懍然矣似此證形初豈有一分供職之望而含恩怵義忍死至此而自經大政倍蓰添劇今則危喘隔紙無復生理臣之濫躋踰分過福招災符到隨化顧亦何恨而第念生逢堯舜不忍便訣報蔑涓埃尙期後效誠願托賴恩庇及今調治僥倖萬一留此殘命則生死肉骨之感固無可論而隆天厚地之私庶幾少答矣凡此所陳殆若古人所謂一副病錄而至情血懇非出於虛辭飾讓臣若以過都政作瓜限之例套仰溷崇高厚誣聰聽則身雖不病天必殛之以我殿下天地之仁日月之明倘或俯燭於此箇實狀則鞶帶之旋褫恐不待章疏之屢瀆而三告呈由未蒙體諒格外加由又下於千萬夢想之外此殆臣命卒之秋也攢祝顒俟之餘竊不勝錯莫失圖之至臣之病勢苟有一毫自力之道則何敢飾詐張皇重速欺天之罪乎況昨者閟宮展拜之時今於本院日次之班俱不得强力進參少伸義分保護之責趨走之誠掃地盡矣有臣如此生不如死玆不得不疾聲呼籲仰塵宸嚴伏乞聖慈俯垂矜察臣所帶銓部藥院之任特許鐫免俾卒生成之澤仍治臣瀆擾之罪以肅朝綱不勝大願臣無任云云答曰省疏具悉卿其勿辭調理行公
정조 23년
兵曹判書李在學疏曰伏以臣於見職自知其萬萬不稱夫豈有冒膺之望而適値納符之會莫效循墻之義唐突出肅顔騂背汗退陳衷曲之懇仰冀體諒之恩而未能格聽徒歸備例又因大政迫近辭避無路不得不黽勉擧行而神識本自昏短初手從以生澁注擬之際全昧格式按例之事亦多顚錯點檢首尾無非瘡疣縱荷聖度包容嚴譴不加而滿心惶恧歷日靡措噫量力而進不能者止卽人臣辭受之大節也苟使臣眞有一半分堪承之道則以平日不擇夷險之心豈敢飾辭而例讓也哉誠以聲望才具一無近似於見任不惟私分之踰濫必致國事之僨誤左思右量莫如早卽遞免之爲寡過故前疏所陳言雖拙而心則切日月之明庶或俯燭矣臣聞銓官之以大政爲瓜限卽故常也臣不以銓官自居則非敢妄引故常而如臣無似者行政之前已不可蹲據況於行政之後乎三度加由縱出格外之特恩一味仍冒實非微分之所安且臣虛脆之質疾病轉深脚部不仁眼視全昏種種形症歲加月添近於勞瘁之餘兼患伏暑之祟却食旬餘委頓床席目下實狀無望自力而閟宮展禮陪扈義重召牌荐降事會滾急雖未免章皇就列而以情以病萬無仍因盤礴之勢玆敢不避煩瀆申控血懇伏乞天地父母特推體下之仁將臣所叨職名亟行鐫免公私之幸也臣又於新除冬至正使之命有不可不仰暴情實者念臣之空疎無寸能未嘗有一事之仰報國恩惟以筋力奔奏爲區區自效之道則今於往役之義豈爲圖免之計況臣之此行已再經矣前所勇赴今豈退步而第是任也非但掄簡之重凡有事故不可强赴故近來廷臣之再爲此行者絶罕而僅有至於三爲者則以臣所覩記一未有之今臣見叨誠是意外賤臣一已之私姑捨是其爲事體之苟簡當何如哉狗馬之疾雖不敢煩浼於宸聽臣之以副价往來不過六年而榮衛益耗衰相漸甚自量凡節非復舊日貌樣回想遼薊之行如隔前生今若强其所難强實有委命草莽之慮臣之所辭非敢以三赴爲難而已倘蒙聖鑑之俯悉則必不待臣言之畢而有所變通矣竝乞特賜矜諒劃卽遞改以重專對之任以垂生成之澤不勝顒祝臣無任云云答曰省疏具悉卿其勿辭行公三赴與時帶本兵之有例無例且置之所引似然疏辭令廟堂稟處
정조 23년
己未六月二十五日卯時上御便殿禮房承旨入侍時左承旨鄭尙愚假注書李允謙記注官金景煥承膺祚以次進伏訖上曰今日之雨爲三農尤切喜幸而通宵霈然至朝不歇太廟雨漏處不勝伏慮守僕所告云何尙愚曰詳問於守僕處則以爲今番之雨前日滲漏處果無一點漏痕廟內皆無頉云矣上曰寧有是理尙愚曰以私家言之家廟之前日雨漏者屢日霔下後更見則別無點滴之痕矣上曰此是旱餘暴雨則易爲滲漏而雨下屢日則瓦間沙土已爲霑濕敷塞罅隙而然乎尙愚曰似然矣上曰修改則當於七月擇吉而其前暴雨連霔時以雨漏之有無加減這這來告事分付守僕仍命退承史以次退出
정조 23년
己未六月二十五日辰時上御便殿左副承旨入侍時左副承旨沈象奎假注書李允謙記注官金景煥承膺祚二直提學李晩秀檢校直閣金近淳以次進伏訖上曰今日之雨爲三農尤爲喜幸矣晩秀曰近頗望雨知時之霈若是浹洽今秋大有快可占矣上曰今夏庚炎最甚而予於機務之暇未嘗廢看書之工抄啓文臣等近無所事迨此暇或讀或做果能不至浪遊否親試未行者尙爲多次而科臼程式之文特不過一時較藝草率塞責有非着實之工難責長進之效且使年少新進輩徒切切於調章浮藻之末尤非作成之方今欲依玉堂春坊故事書進之例自今四月朔親試以故寔命題定其科程優其日限使之從容探賾隨意敷陳各以冊子製進而逐條賜批以考優劣以爲計劃賞罰之地如是則諸文臣自當留心於有用之學着力於經濟之文不但於目下有所增益他日需用之資應復不少可謂一擧兩美以此詳諭於諸文臣咸使知悉而今年親試竝以此分排爲之其試規與次數筵退後成出一通條例以入待還下一一書給于諸文官而蓋玉堂則敷衍講旨系以謹按以附陳勉之規春坊則辨難疑義申以仰質以寓討論之意今此製進則謹按與仰質參臣爲之而經而四書三經三禮春秋史而史記前後漢書唐鑑宋名臣錄子集而有宋五子書陸宣公奏議國朝則寶鑑五禮儀文獻備考等書竝爲分朔排次某朔之何書某次之幾條亦須商確酌定一體錄入可也晩秀等曰今此聖敎誠曠世初有之擧不但爲諸文臣千一之幸會臣等亦不勝與榮之至而第念多券覽閱之際貽勞費精恐似不少矣上曰爲此者政所以不欲暫豫也眞所謂我白樂此不爲疲也諸文臣知此意則雖或一毫怠忽得乎晩秀等曰伏承聖敎臣等固欽仰萬萬謹當以筵敎出傳於諸文臣矣上曰唯仍命退承史以次退出
정조 23년
行都承旨李集斗坐左承旨鄭尙愚坐直右承旨李庚運坐左副承旨沈象奎坐右副承旨李魯春坐同副承旨兪岳柱坐直注書柳台佐病一員未差假注書李允謙仕任百禧仕直事變假注書弼聖賚仕
정조 23년
傳于李集斗曰前全羅監司留待
정조 23년
傳于李集斗曰前全羅監司入侍
정조 23년
沈象奎啓曰臣象奎壯勇衛戎器點考進去下直之意敢啓傳曰知道
정조 23년
沈象奎啓曰臣依定式進詣明政門月臺壯勇衛戎器點考則皆無頉仍以傳敎內辭意勞問則亦皆好在云矣敢啓傳曰知道
정조 23년
以修撰曺允遂尹命烈副修撰朴鍾淳牌不進罷職傳旨傳于鄭尙愚曰只推
정조 23년
刑曹啓目粘連文化前縣令趙鎭宣本縣殺獄罪人尹商國獄事初檢時顖門現紅不錄屍帳之罪遲晩依大明律檢驗不實條杖六十收贖何如判付啓依此律施行爲旀功減一等爲良如敎
정조 23년
己未六月二十六日卯時上御誠正閣都承旨禮房承旨前全羅監司入侍時行都承旨李集斗左承旨鄭尙愚同副承旨兪岳柱假注書李允謙記注官金景煥承膺祚前全羅監司李得臣以次進伏訖上敎得臣曰今春輪症可謂已經劫運而卿今自南好還可喜道內雨澤則多寡何如而大體年事比昨年亦何如得臣曰全州等邑雨澤周洽金堤萬頃等邑昨年被災處今又稍閟其亦可怪大體以今所見年事比昨年不啻大勝矣上曰已移秧處未知幾許得臣曰今年多賴堤堰之力堰畓擧皆早移而且五月初十日十一日之雨有水根處一齊移揷以十分言之今已八九分移秧矣上曰沿路所見何如得臣曰湖西則稍勝於湖南而畿內猶勝於湖西矣上曰多年出外今適登筵以道內民邑弊有何稟處事否得臣曰司圃署折受在於谷城縣而元帳付實結爲九十餘結每當收稅該署導掌符同吏鄕稱以元結數中漏落加執四十餘結每結所收多至八九兩外此雜費收斂又爲一百餘兩及其上納之時則民結加執之數盡歸私橐該署所捧只是元折受所收而已營邑無以頉結民人擧切稱冤今秋則自本署別遣幹事者自本邑眼同打量折受與民結區而別之執卜成冊分坐於該署及本邑每年秋收一從本邑災實成陳省上納則似爲公私兩便之道請令廟堂分付該署以爲自今年擧行之地何如上曰依爲之出擧條得臣曰湖南民勢之匱乏莫甚於近日一則連値歉歲而然也一則奢侈成風而然也歉歲之災沿邑較多奢侈之習全州爲最豐歉雖非人力之所可容奢儉專係人心之所趨向本道習俗竸尙侈靡全不儉嗇器用服飾務勝於人冠婚喪祭尤無限節富人如此貧者效之雖無饘粥之資猶有鮮明之服以至官府吏胥之類皆着紬紵場市賣餠之女厭食蔬糲浸浸漸染爲害滋多畢竟執瓢而流離者有之負逋而刑配者有之如非大立防限無以快祛痼弊臣於待罪本道時非不嚴加禁斷而俗尙已久變改未易請令廟堂各別關防營邑凡於服食婚喪寧儉毋侈仍以此意另加曉諭著爲科條或有違制踰令者隨而罪之俾有實效恐合事宜故敢此仰達矣上曰依爲之出擧條得臣曰湖南之今年旱災無異昨年而沿邑移秧之多於昨年者莫非向來特敎申飭修築堤堰之大惠耳春間則以已貯之不可決放農民之未能專力雖不得盡意疎鑿而其效尙如此使能盡意疎鑿其效尤當如何哉若其疎鑿之節七月停鋤之後九月收穧之前嚴飭擧行不可已者故臣以此意對新使有所酬酢而大抵湖右奸民不畏法禁堤內當禁之地冒耕作畓誠一痼弊付之本官使之痛禁則猶不知戢一經摘奸還復犯耕及夫禾穀茁長之際又恐堤水之浸墊乘夜暗決汎濫堤下以至水盡之後雖有惜乾之嘆更無可灌之道許多作者每患失農苟究其弊利一害百其中又有已量付納稅者此則雖難擧論至於新起轉賣之類俾卽還退仍其舊址逐一疎鑿而奸民之後踵前習難保其必請令廟堂發關嚴飭趁時疏築期有實效似好故敢此仰達矣上曰依爲之出擧條得臣曰珍島郡甲乙兩年被災之後朝家軫恤靡不容極前官洪述祖四載居官一心釐弊時郡守梁垸亦能殫竭軍政塡代恰爲四百餘名舊陳起墾亦爲二千餘斗落雖欲更加墾闢如拳小島土地有限所餘者只量前舊頉海鹵山脊之處也昨秋穡事今夏牟農俱可謂中豐以今所見邑事民情已皆復舊別無爲弊之可言而便同瘡痍之甫起此後差遣毋論或文或蔭必擇有聲績善治者然後可爲善後之道故敢此仰達矣上曰依爲之出擧條命得臣先退命書傳敎曰觀此吏曹追書入歲抄不但事未前聞雖欲點下同罪之類前此分等處分何以記憶亦何以比例書下乎昨日廟堂草記泛請釐正頗涉欠詳似此無於例之文書無以點下或書下此文書還給該曹元歲抄更令粘連入之有國大政莫過於黜陟則歲抄關係至爲嚴重該堂之罷職甚輕矣加施不敍之典此後一有違錯吏兵曹首堂施以違制之律事載之該房該府該曹掌考仍命退承史以次退出
정조 23년
行都承旨李集斗病左承旨鄭尙愚坐直右承旨李庚運坐左副承旨沈象奎坐右副承旨李魯春坐同副承旨兪岳柱坐直注書柳台佐病一員未差假注書李允謙仕任百禧仕直事變假注書弼聖賚仕
정조 23년
鄭尙愚啓曰來初一日輪對日次矣敢稟傳曰當次人受點後日次待令
정조 23년
李集斗啓曰左副承旨沈象奎今日不爲仕進卽爲牌招何如傳曰允
정조 23년
以左副承旨沈象奎牌不進罷職傳旨傳于李集斗曰只推更爲牌招
정조 23년
傳于沈象奎曰來待諸臣入侍
정조 23년
傳于李魯春曰右副承旨入侍
정조 23년
鄭尙愚啓曰卽者副修撰南履翼以其親病陳疏徑出原疏以國忌齋戒不得捧入矣所當直捧禁推傳旨而此與無端徑出有異推考警責應敎副應敎校理二員副校理一員未差副校理金銑在外玉堂上下番俱空事甚未安修撰曺允遂尹命烈副修撰朴鍾淳竝卽牌招以爲推移入直之地何如傳曰允
정조 23년
兵曹口傳政事副護軍尹光顔
정조 23년
以水原留守徐有隣啓本尹景允貿魚沿邑勿禁帖成給人等處査定馳事判付內啓下刑曹爲旀所謂帖文之成給卽不過邑中流來之例兺不喩又所謂別庫名色亦云邑用營需所峙之處是隱則其所憑藉之罪勘以詐傳一二品官言之律足矣是置特命行査者意其或有別般奸僞而然是如乎事實旣如許判官請罪一款勿論完營在囚是在尹哥段亦卽決放事竝以分付爲良如敎
정조 23년
兪岳柱以兵曹言啓曰今夏等能麽兒考講時訓鍊院僉正李克豐判官徐益修主簿張漢籌都摠府都事尹勉鎭武臣兼宣傳官南燦南弼壽守門將許浣桂一恒等一次不通訓鍊院判官金思喆主簿金麗行申大健金尙埰中樞府經歷尹心輝都摠府都事李秉天沈武臣兼宣傳官權思穆柳漢源金時顯朴道謙李東述吳大晉金履玉部將權經守門將金有玉李喜述造紙別提李鎭忠典設司別提尹德晦等二次不通竝依定從重推考訓鍊院僉正元道英四次不通越俸一等何如傳曰允
정조 23년
李庚運以御營廳言啓曰本廳來七月八月兩朔應立前部右司屬慶尙左道五哨軍兵五百十七名今已逢點整齊矣七月初一日與中司軍兵替代立番後舊軍放送之意敢啓傳曰知道
정조 23년
李庚運以御營廳言啓曰本廳來九月十月兩朔應立前部後司屬慶尙左道三哨右道二哨合五哨軍兵八月二十五日京中逢點九日初一日與右司軍兵當爲替代立番矣依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 23년
己未六月二十七日卯時上御便殿右副承旨入侍時右副承旨李魯春假注書任百禧記注官金景煥承膺祚以次進伏訖上曰未下直守令爲幾人乎注書知入可也賤臣承命出回奏曰二人云矣上曰誰某云也百禧曰靑山縣監權載大扶安縣監趙萬元而靑山縣監則在外云矣上曰靑山縣監自吏曹斯速催促扶安縣監則一兩日內辭朝之意分付可也賤臣承命出傳命退承史以次退出
정조 23년
己未六月二十七日午時上御便殿左副承旨入侍來待諸臣同爲入侍時左副承旨沈象奎假注書李允謙記注官金景煥承膺祚吏曹參判李書九二直提學李晩秀檢校直閣金近淳以次進伏訖上曰今日之雨民事可幸矣湖南所聞則昨因前道伯雖聞其略而嶺南則何如云也書九曰嶺南自初雨澤均洽見今民事比湖南稍勝云矣晩秀曰臣之從弟見任昌寧縣監昨見其私書則嶺南一道無論沿邑山郡豐登可占云矣書九曰農家每患鋤後之旱而今番之雨實爲喜幸矣上曰然矣仍敎曰抄啓文臣之排朔講製實出作成之方而年少新進輩之只事一番應講一張呈券有非着實之工有用之學故迨此暇矣依玉堂春坊故事以故寔命題自經史子集以至國朝寶鑑五禮儀等書使之隨意敷陳以冊子製進而優其日限今年親試竝令以此應試以爲考其優劣施其賞罰之地此則於渠輩可謂一擧兩得卿亦聞之否書九曰俄於閤外略聞試規而此則設選後初有之盛擧諸文臣來頭需用之資應復不少矣上曰春秋講從當設行而以句讀之姑未歸一校正未卽頒行尹光顔之所考校者未免駁雜卿與二直提學一番考閱隨其句節參以已見務歸十分合當可也仍命書榻敎曰春秋經筵句讀考校諸臣中時在臺職者勢難專意爲之大司諫尹光顔許遞令該曹口傳付軍職仍敎曰尹光顔臺職旣許遞卽爲來待於鑄字所事分付賤臣承命出傳上曰尹光顔如已來待入侍賤臣承命出傳與行副護軍尹光顔皆入進伏敎光顔曰春秋懸吐件纔已考覽爾可謂積費精力而但其中尙多未合當處爾須與吏參及二直提學更爲考閱相議可否從速校正可也命書九等先退象奎曰時任檢書官四員中無實職則一人不計仕付實職事曾有定式矣見今檢書官四員俱無實職依定式分付吏曹一員使之付職而此後一依定式施行之意竝爲申飭似好今因言端敢此仰達矣上曰依爲之出擧條仍命退承史以此退出
정조 23년
己未六月二十七日酉時上御重熙堂坐直承旨入侍時左承旨鄭尙愚假注書任百禧記注官金景煥承膺祚以次進伏訖上曰留院公事入之賤臣承命出擎入進伏命書判付訖仍命退承史以次退出
정조 23년
行都承旨李集斗坐左承旨鄭尙愚坐直右承旨李庚運坐左副承旨沈象奎坐右副承旨李魯春坐同副承旨兪岳柱坐直注書柳台佐病一員未差假注書李游夏仕直韓致重仕事變假注書弼聖賚仕
정조 23년
李魯春啓曰臣魯春以宗廟秋享大祭薦俎官肄儀進去下直之意敢啓傳曰知道
정조 23년
傳于兪岳柱曰下直守令入侍
정조 23년
傳于鄭尙愚曰禮房承旨馳詣懿陵奉審摘奸以來
정조 23년
李集斗啓曰仕記中注書之無得以未仕進書入自是格例而今日仕記假注書李允謙以未仕進書入臣等之矇然捧入不勝惶悚而當該不爲仕進及仕記書入之注書所當重勘本院請推之外無他可施之罰何以爲之敢稟傳曰名以假注書者敢以未仕進懸頉無嚴莫甚此輩出入稍久則濫習滋長至嚴之格例亦無難擺脫駭痛極矣當該假注書李允謙爲先拔名於注薦仍令該府拿問處之廳注書汰去卿等推考可也
정조 23년
李允謙拿處代以李游夏爲假注書
정조 23년
任百禧汰去代以韓致重爲假注書
정조 23년
以全羅監司趙宗鉉狀啓營下雨澤馳啓事傳于鄭尙愚曰右沿十餘邑近日雨澤多寡何如目下農形比之昨年此時與舊伯上來時爾果何如詳細論理附陳於來頭農形狀聞事回諭
정조 23년
以判義禁洪檍牌不進推考傳旨傳于李庚運曰更爲牌招
정조 23년
傳于李庚運曰摠管中時帶詞訟及未肅拜人員許遞前望單子入之
정조 23년
摠管前望單子入之都摠管李得臣副摠管李冕膺鄭觀采落點
정조 23년
李集斗以吏曹言啓曰今此宗廟朔祭大祝前佐郞李基慶永寧殿秋享大祭大祝前判官南惠寬塡差而時無職名令該曹口傳付軍職何如傳曰允
정조 23년
李庚運以刑曹言啓曰依下敎內司別提韓尙謙書員金尙一崔潤景等各別嚴囚之意敢啓傳曰欺罔之罪可謂罔赦而適値齋日姑從末勘首犯金尙一爲先定配於沁都所管殘鎭韓尙謙崔潤景下送守臣處以符同掩置之罪各別嚴治後仍定留司奴屬事分付可也
정조 23년
兪岳柱以戶曹言啓曰時御所內各司依定式發遣本曹正郞臣申錫老與兵曹參知臣閔昌爀佐郞臣趙夢璟東所衛將臣李海範西所衛將臣徐有龍南所衛將臣安處宅北所衛將臣李宗植眼同看審後有頉處別單書入而修改則擇日擧行何如傳曰允
정조 23년
李庚運以義禁府言啓曰慶尙監司申耆査啓內尙州前營將李烷罪狀令攸司稟處事啓下矣李烷今方待命拿囚之意敢啓傳曰爲先除尋常嚴問捧口招以聞可也
정조 23년
李庚運以義禁府言啓曰平安監司韓用龜狀啓內鐵山前府使柳畊李敬魯權琇等罪狀令攸司稟處事啓下矣柳畊今方待命拿囚李敬魯以星州牧使時在任所權琇下去忠淸道公州地云依例發遣府羅將竝拿來何如傳曰允時囚開坐間保放可也
정조 23년
己未六月二十八日卯時上御重熙堂禮房承旨右承旨下直守令同爲入侍時左承旨鄭尙愚右承旨李庚運假注書任百禧記注官金景煥承膺祚扶安縣監趙萬元以次進伏訖上曰懿陵奉審承旨進去乎史官進去乎尙愚曰已例則承旨進去矣上曰然則承旨進去後祭物各別精潔木根亦爲詳細看審以來命尙愚先退又命扶安縣監進前萬元進伏奏職姓名上曰爾是多年抄啓文臣固知其詳明而扶安則難治之邑須以恬白善治可也又敎曰爾有老親而今年爲周甲云耶萬元曰然矣上曰今番將往乎萬元曰待涼生將去矣上曰扶安縣雨澤何如而農形比昨年亦何如云耶萬元曰雨澤則均洽農形比昨年稍有豐徵云矣上曰宣諭七事竝除之下去須善爲之也命萬元先退庚運曰判義禁洪檍旣有俟少間牌招行公之命矣今則爲日稍久卽爲牌招使之行公何如上曰依爲之出擧條
정조 23년
行都承旨李集斗坐左承旨鄭尙愚坐直右承旨李庚運坐左副承旨沈象奎坐右副承旨李魯春坐直同副承旨兪岳柱坐注書柳台佐仕一員未差假注書呂東植仕直事變假注書弼聖賚仕
정조 23년
藥房副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
李集斗啓曰假注書韓致重身病猝重勢難察任今姑改差何如傳曰允前假注書呂東植仍察廳任
정조 23년
李集斗以內醫院都提調提調意啓曰御醫番次苟艱金浦郡守康晉三還屬本院以爲推移入直之地何如傳曰允其代令該曹口傳差出可也
정조 23년
吏曹口傳政事以洪百淳爲金浦郡守
정조 23년
傳于李庚運曰該院事極爲駭然當該提調爲先推考該曹堂上從重推考
정조 23년
李庚運以義禁府言啓曰時囚開坐間保放事命下矣時囚罪人李允謙柳畊等保放之意敢啓傳曰知道李烷仍囚可也
정조 23년
傳于李魯春曰連値齋日開坐姑遠時囚罪人李允謙聞有親病欲爲分揀而未果放送
정조 23년
李集斗以內醫院都提調提調意啓曰御醫康晉三旣遞外任令該曹口傳付軍職何如傳曰允
정조 23년
沈象奎以兵曹言啓曰各廳堂下武臣朔試射庚暑勿爲設行事曾有下敎矣今六月朔試射停止之意敢啓傳曰知道
정조 23년
沈象奎以備邊司言啓曰今此回還使行順付勅書入京時迎接儀節令該曹考例擧行之意分付何如傳曰允
정조 23년
李庚運以義禁府言啓曰安義前僉使崔琥彬彌串前僉使李道煥林土別將朴東秀方山前萬戶姜大允阿耳僉使李彦晉等竝依事目拿問事傳旨啓下矣朴東秀李彦晉俱在任所云依例發遣府書吏羅將交代後拿來崔琥彬下去京畿華城地姜大允下去平安道義州地云發遣府書吏羅將拿來李道煥已爲身故勿論何如傳曰允
정조 23년
己未六月二十九日卯時上御重熙堂禮房承旨入侍時左承旨鄭尙愚假注書李游夏記注官金景煥承膺祚以次進伏訖上曰禮房承旨馳詣宗廟景慕宮奉審摘奸以來可也仍命退承史以次退出
정조 23년
己未六月二十九日辰時上御重熙堂左副承旨入侍時左副承旨沈象奎假注書李游夏記注官金景煥承膺祚以次進伏訖上曰一提學入侍賤臣承命出傳一提學鄭民始進伏上曰實注書入侍景煥承命出傳記事官柳台佐進伏上曰今日之雨何如民始曰近日日氣連好之餘甘雨且下雖晩秧亦必茁茂矣若如此而過來月則農形可占大有矣上曰奉審承旨入侍出榻敎台佐承命出傳左承旨鄭尙愚進伏上曰無頉乎尙愚曰然矣上曰抄啓文臣講說幾人來呈與否問于內閣知入可也命退諸臣以次退出
정조 23년
行都承旨李集斗坐左承旨鄭尙愚坐直右承旨李庚運坐左副承旨沈象奎坐直右副承旨李魯春齋宿同副承旨兪岳柱坐注書柳台佐仕一員未差假注書呂東植仕直事變假注書弼聖賚仕
정조 23년
沈象奎啓曰來初五日朝參日次矣敢稟傳曰停
정조 23년
備忘記兔城僉使康萬年委曲僉使崔鳳興彌串僉使李愼培別害僉使李蓍明朱乙溫萬戶張萬謙羅暖萬戶韓德增下直各長弓一張長箭一部片箭一部筒兒一箇賜給
정조 23년
傳于鄭尙愚曰大享時提擧之使之進去檢擧蓋爲各室立於協律郞之前而留在階上以待享禮告成也近果如行都提調金文淳許遞前望單子入之待下批牌招齋宿春秋大享則殿享亦有之而都相若値獻官時承旨立於第五室尊所協律之前如太室大享例爲之事分付本署載之該房該曹掌考宗廟署提調前望單子入之黃昇源落點
정조 23년
李集斗啓曰右議政李時秀疏批承旨往傳事命下矣何承旨進去乎敢稟傳曰左副承旨進去
정조 23년
鄭尙愚以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰廟庭北階修改之役當於土旺節後爲之適値秋謁之月展謁後仍視始役以此知悉而立秋後擇吉可也
정조 23년
鄭尙愚以禮曹言啓曰景慕宮展謁每以孟春孟秋定式取稟矣今秋展謁吉日以何間擇推乎敢稟傳曰廟庭北階亦依太廟例當於土旺節後擧行展謁日視始役待立秋擇吉而與廟謁各日以此知悉可也
정조 23년
鄭尙愚以禮曹言啓曰毓祥宮展拜取稟草記傳曰待秋更稟可也事命下矣展拜吉日以何間推擇乎敢稟傳曰溽暑如此待生涼更稟可也
정조 23년
鄭尙愚以禮曹言啓曰雩祀壇報謝祭吉日令日官池景喆推擇則今七日初八日爲吉云以此日設行事知委何如傳曰立秋後擇吉受香可也
정조 23년
沈象奎以壯勇營言啓曰來九月當本營右司屬京畿三番中哨楊根加平軍兵來八月二十九日京中逢點依節目準二朔立番之意本道監司處預爲知委何如傳曰允
정조 23년
沈象奎以兵曹言啓曰前三陟營將李宜秀旣以未赴任改差所授加資依例還收之意敢啓傳曰知道
정조 23년
沈象奎以兵曹言啓曰羽林衛將盧尙樞五衛將田光沃忠壯衛將尹芮基俱以病難供職呈狀乞遞領軍之將輪番之任不可久曠改差何如傳曰允
정조 23년
沈象奎以禁衛營言啓曰本營騎士將具絎身病甚重勢難察任改差何如傳曰允